Euroopan unionin jäsenvaltioiden ja ehdokasvaltioiden oikeus- ja sisäasioiden ministereiden sekä Euroopan komission yhteinen julistus vientikuljettajien suojelemisesta järjestäytyneen rikollisuuden uhreiksi joutumiselta



Virallinen lehti nro C 024 , 31/01/2003 s. 0009 - 0009



Euroopan unionin jäsenvaltioiden ja ehdokasvaltioiden oikeus- ja sisäasioiden ministereiden sekä Euroopan komission yhteinen julistus vientikuljettajien suojelemisesta järjestäytyneen rikollisuuden uhreiksi joutumiselta (2003/C 24/02) Euroopan unionin jäsenvaltioiden oikeus- ja sisäasiainministerit, jäljempänä "Euroopan unionin jäsenvaltiot yhdessä Euroopan komission kanssa", sekä Bulgarian, Kyproksen, Tsekin tasavallan, Slovakian, Slovenian, Viron, Unkarin, Latvian, Liettuan, Maltan, Puolan, Romanian ja Turkin oikeus- ja sisäasiainministerit, jäljempänä "ehdokasvaltiot", jotka ovat kokoontuneet Luxemburgissa 14 päivänä lokakuuta 2002, KATSOVAT SEURAAVAA: (1) Maidemme yhteisenä tavoitteena on taata kansalaisillemme korkeatasoinen turvallisuus kehittämällä yhteistä toimintaa järjestäytyneen tai muunlaisen rikollisuuden estämiseksi ja torjumiseksi. (2) Yksi tämän alan toimijoiden, joita ovat muun muassa jäsenvaltioiden lainvalvontaviranomaiset ja rikoksentorjuntayksiköt, tärkeimpiä tehtäviä on yhteiskunnan kaikkien suojattomimpien väestöryhmien suojelu, ja viranomaisten on kiinnitettävä niiden asemaan erityistä huomiota. (3) Vientiajoneuvot ovat monen rikollisjärjestön kannalta oivallisia omaisuusrikollisuuden kohteita, koska niiden lasti on usein huomattavan arvokasta ja niiden miehitys ja suojaus on tavallisesti vähäistä. (4) Näin ollen vientikuljettajat ovat suojaton ryhmä, joka on vaarassa joutua vakavan rikollisuuden uhriksi ja jonka turvallisuuteen on kiinnitettävä erityistä huomiota. (5) Euroopan maiden välinen kauppa ja liikenne on ratkaisevan tärkeää alueen taloudellisen ja poliittisen kehityksen turvaamisen kannalta. (6) Koska vientikauppa on luonteeltaan rajat ylittävää, vientikuljettajien turvallisuus on jäsenvaltioiden ja ehdokasvaltioiden yhteinen huolenaihe, ja kuljettajien turvallisuuden riittävä taso edellyttää ongelmien käsittelemistä yhdenmukaisesti kaikissa jäsenvaltioissa ja ehdokasvaltioissa, OVAT VAKAASTI SITÄ MIELTÄ, ETTÄ: 1. On huolehdittava asianmukaisten toimenpiteiden toteuttamisesta, jotta vientikuljettajat eivät joutuisi järjestäytyneen rikollisuuden uhreiksi. 2. On huolehdittava siitä, että tälle ryhmälle taataan riittävä suoja järjestäytyneeltä omaisuusrikollisuudelta ja väkivaltaisilta hyökkäyksiltä. 3. On lisättävä tietoisuutta tällaisten rikosten kehittymisestä ja tarvittaessa tehtävä kussakin maassa kansallisia tai kansainvälisiä tutkimuksia vientikuljettajiin kohdistuneiden hyökkäysten määrästä ja analysoitava ongelman luonnetta ja laajuutta sekä sen syitä. 4. On otettava käyttöön asianmukaisia toimenpiteitä tällaisten rikosten torjumiseksi ja - ongelman arvioidun luonteen ja laajuuden sekä tehtyjen tutkimusten tulosten perusteella - tarkasteltava erityisesti tarvetta a. parantaa turvallisuutta yleensä tieosuuksilla ja pysäköintipaikoilla sekä erityisesti ongelmallisiksi määritellyillä alueilla muun muassa lisäämällä lainvalvontaviranomaisten läsnäoloa ja näkyvyyttä asiaan kuuluvilla teillä ja paikoilla; b. toteutettava tarvittaessa erityisiä rikoksenehkäisyaloitteita tällä alalla tehostamalla erityisesti asianomaisten lainvalvontaviranomaisten osallistumista turvallisten paikkojen sijoittamiseen ja suunnitteluun sekä lisäämällä yötä päivää vartioitujen pysäköintipaikkojen määrää; c. pidettävä keskitetysti tilastoja kuljettajiin kohdistunutta väkivaltaa koskevista ilmoituksista, syytteeseenpanoista ja tuomioista, jotta tämän alan toimia voitaisiin jatkuvasti kohdentaa entistä tarkemmin ja tehostaa; d. toteutettava toimenpiteitä sen varmistamiseksi, että lainvalvontaviranomaiset valvovat mahdollisia yhteyksiä eri jäsenvaltioissa esiintyvien väkivaltaisuuksien välillä ja siinä yhteydessä vaihtavat mahdollisimman laajalti ja kansallisen lainsäädännön mukaisesti tietoja muiden valtioiden asiaan kuuluvien viranomaisten kanssa sekä tehostavat yleisesti rajat ylittävää yhteistyötä ongelman ehkäisemiseksi ja torjumiseksi.